Svend Erik Hovmand (V), 2004-05-19:
SF har fremsat et forslag til folketingsbeslutning om at opfordre regeringen til inden udgangen af oktober 2004 at fremsætte forslag om indførelse af en afgift på husstandsomdelte tryksager, reklametryksager.
SF forventer, at forslaget vil føre til en reduktion i omfanget af reklamer og samtidig flytte en del af reklameannonceringen til andre medier såsom aviser og fagblade.
Afgiften foreslås at modsvare skatteværdien, fradragsretten for udgifter til de selv samme reklametryksager.
Indledningsvis må jeg sige, at tilbudsaviser efter min opfattelse opfylder en betydningsfuld samfundsopgave.
Ud over at tilbudsaviserne er med til at hjælpe svage forbrugere til de billigste varer, er de også med til at sikre konkurrencen og dermed sikre, at alle forbrugere får lavere priser. Undersøgelser har vist, at tilbudsaviser faktisk læses ganske, ganske meget, og det endda af en ret stor del af befolkningen og især af den svageste gruppe af befolkningen.
De, som ikke er så begejstrede for tilbudsaviser, har altså mulighed for at sætte et skilt med »nej tak til reklamer« på postkassen.
Som det fremgår af bemærkningerne til beslutningsforslaget, undersøgte den tidligere regering under socialdemokratisk ledelse mulighederne for at indføre en afgift på reklamer, og i den forbindelse blev også en afgift på husstandsomdelte reklametryksager undersøgt ganske nøje.
Men som det er de fleste bekendt, blev en afgift på husstandsomdelte reklametryksager droppet af den selv samme regering med den begrundelse, at afgiften ville være alt for besværlig at administrere.
Svenske erfaringer med en afgift på reklametryksager viser også, at det er særdeles svært og forbundet med meget alvorlige problemer.
Svenskernes problemer gik både på definitionen af, hvad reklamer er, hvad en tryksag er, samt hvor meget redaktionelt stof en tryksag skal indeholde, før den ikke er en afgiftpligtig reklametryksag.
Alt dette førte til, at svenskerne afskaffede deres afgift på reklametryksager den 1. januar 1999.
Jeg kan sige til ordføreren, som lytter opmærksomt, at det faktisk er rigtigt, at svenskerne afskaffede den afgift, som SF foreslår indført i Danmark.
Efter de erfaringer, man havde gjort i Sverige, fandt man, at det simpelt hen ikke var farbart at køre videre ad den vej.
Den tidligere regering erkendte disse problemer, og vi kan også godt tage ved lære både af svenskerne og - lidt usædvanligt måske - af den tidligere regerings undersøgelser i denne sag.
En særlig afgift udelukkende på papirbaseret reklametryksager vil derudover virke konkurrenceforvridende over for andre reklamemedier såsom tv, radio og internet, men ikke nok med det så vil en afgift på reklametryksager også virke konkurrenceforvridende over for de små handlende.
Den lille lokale handlende vil jo ikke have samme mulighed for at skifte til f.eks. tv-reklamer som den store landsdækkende detailhandelskæde for at undgå en afgift.
Tilbudsaviserne er dermed uundværlige for detailhandelen, særlig den lille lokale handlende, for slet ikke at tale om nærbutikkens lille reklametryksag til de nærmeste boligblokke.
Jeg vil gerne gøre SF opmærksom på, at en gennemførelse af deres forslag jo ikke vil forhindre de store varehuse, de landsdækkende kæder, i at bringe store annoncer i dagblade og tv, hvorimod det vil ramme den lille nærbutik hårdt, som ikke har råd til de store markedsføringstiltag, men som må nøjes med en lille husstandsomdelt reklame.
Er det virkelig SF's mål på denne måde at ramme de mindste butikker og de svageste forbrugere her i landet?
Jeg vil advare imod dette forslag, og jeg vil opfordre Folketinget til at sige klart nej.